COMISIA EUROPEANĂ Bruxelles, 31.5.2016 COM(2016) 319 final 2016/0161(NLE) Propunere de DECIZIE A CONSILIULUI privind poziția care urmează să fie adoptată, în numele Uniunii Europene,

în cadrul Comitetului mixt al SEE, cu privire la modificările aduse anexei IX

(Servicii financiare) la Acordul privind SEE



EXPUNERE DE MOTIVE 1.CONTEXTUL PROPUNERII Pentru a asigura un nivel corespunzător al securității juridice și al omogenității pieței interne, Comitetul mixt al SEE trebuie să încorporeze în Acordul privind Spațiul Economic European (Acordul privind SEE) toată legislația relevantă a UE, cât mai curând de la adoptarea acesteia. 2.REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Cele nouă proiecte de decizii ale Comitetului mixt al SEE (anexate la propunerea de decizie a Consiliului) vizează modificarea anexei IX (Servicii financiare) la Acordul privind SEE în vederea încorporării în acest acord în special a regulamentelor privind autoritățile europene de supraveghere ale UE [Regulamentele (UE) nr. 1093/2010, 1094/2010 și 1095/2010], dar și a unei serii de alte acte legislative ale Uniunii referitoare la sectorul financiar. Diferitele acte legislative incluse în acest prim pachet au în comun faptul că toate conferă puteri decizionale autorităților europene de supraveghere ale UE sau sunt legate de acte legislative care conțin astfel de dispoziții. Având în vedere imposibilitatea, din punct de vedere constituțional, pentru unele state AELS care fac parte din SEE (Norvegia, Islanda, Liechtenstein) de a accepta faptul că autoritățile europene de supraveghere ale UE adoptă decizii care sunt obligatorii pentru autoritățile lor competente și pentru participanții lor pe piață, trebuie găsită o soluție la această problemă. Autoritățile europene de supraveghere au un rol esențial în cadrul noii arhitecturi de supraveghere care a fost instituită în 2011 ca parte a reformelor cuprinzătoare întreprinse ca răspuns la criza financiară. Încorporarea acestui pachet legislativ este o urmare a acordului politic convenit de miniștrii finanțelor și economiei din UE și din statele AELS care fac parte din SEE la 14 octombrie 2014, cu ocazia reuniunii ECOFIN. În concordanță cu structura cu doi piloni a Acordului privind SEE, Autoritatea AELS de Supraveghere va lua deciziile destinate autorităților competente și participanților pe piață din statele AELS care fac parte din SEE. Autoritățile europene de supraveghere vor deține competența de a îndeplini acțiuni fără caracter obligatoriu, precum adoptarea de recomandări și medierea fără caracter obligatoriu, inclusiv față de autoritățile competente din statele AELS care fac parte din SEE. Acțiunile fiecărei părți vor fi precedate, după caz, de consultări, de acțiuni de coordonare sau de schimburi de informații între autoritățile europene de supraveghere ale UE și Autoritatea AELS de Supraveghere. Pentru a se asigura integrarea expertizei autorităților europene de supraveghere ale UE în acest proces, precum și coerența dintre cei doi piloni, deciziile individuale și avizele oficiale ale Autorității AELS de Supraveghere adresate uneia sau mai multor autorități competente sau unuia sau mai multor participanți pe piață din statele AELS care fac parte din SEE se vor adopta pe baza proiectelor elaborate de autoritatea europeană de supraveghere a UE care este relevantă. Pentru a se asigura supravegherea și aplicarea uniformă a legislației în domeniul serviciilor financiare, reprezentanții autorităților naționale competente din cele trei state AELS care fac parte din SEE și Autoritatea AELS de Supraveghere sunt membri deplini, însă fără drept de vot, ai consiliilor supraveghetorilor din cadrul autorităților europene de supraveghere ale UE și ale organismelor de pregătire ale acestora. Mai mult, autoritățile europene de supraveghere ale UE vor putea, de asemenea, să participe la activitatea Autorității AELS de Supraveghere și a organismelor sale de pregătire, în măsura în care aceasta este legată de activitățile lor. În cazul unor dezacorduri între autoritățile europene de supraveghere ale UE și Autoritatea AELS de Supraveghere, problema poate fi supusă atenției Comitetului mixt al SEE la cererea uneia dintre părțile contractante, astfel cum se prevede în Acordul privind SEE. Au fost instituite proceduri corespunzătoare pentru organizarea imediată de reuniuni ale Comitetului mixt al SEE în situații de urgență. În acest context, prezenta propunere de decizie acoperă 9 proiecte de decizii ale Comitetului mixt al SEE care vizează încorporarea a 31 de acte juridice ale UE în Acordul privind SEE. Aceste 9 proiecte de decizii ale Comitetului mixt al SEE sunt prezentate în anexele 1 - 9 la propunerea de decizie a Consiliului și se referă la următoarele acte legislative ale UE: Anexa 1: Regulamentul (UE) nr. 1092/2010 al Parlamentului European și al Consiliului din 24 noiembrie 2010 privind supravegherea macroprudențială la nivelul Uniunii Europene a sistemului financiar și de înființare a unui Comitet european pentru risc sistemic; Anexa 2: Regulamentul (UE) nr. 1093/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea bancară europeană), de modificare a Deciziei nr. 716/2009/CE și de abrogare a Deciziei 2009/78/CE a Comisiei, precum și Regulamentul (UE) nr. 1022/2013 al Parlamentului European și al Consiliului din 22 octombrie 2013 de modificare a Regulamentului (UE) nr. 1093/2010 de instituire a Autorității europene de supraveghere (Autoritatea bancară europeană) în ceea ce privește conferirea de atribuții specifice Băncii Centrale Europene în temeiul Regulamentului (UE) nr. 1024/2013 al Consiliului; Anexa 3: Regulamentul (UE) nr. 1094/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană de asigurări și pensii ocupaționale) de modificare a Deciziei nr. 716/2009/CE și de abrogare a Deciziei 2009/79/CE a Comisiei; Anexa 4: Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea Europeană pentru Valori Mobiliare și Piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei Anexa 5: Directiva 2011/61/UE a Parlamentului European și a Consiliului din 8 iunie 2011 privind administratorii fondurilor de investiții alternative și de modificare a Directivelor 2003/41/CE și 2009/65/CE și a Regulamentelor (CE) nr. 1060/2009 și (UE) nr. 1095/2010, precum și următoarele cinci acte legislative ale Comisiei: - Regulamentul delegat (UE) nr. 231/2013 al Comisiei; - Regulamentul delegat (UE) nr. 694/2014 al Comisiei; - Regulamentul delegat (UE) nr. 2015/514 al Comisiei; - Regulamentul de punere în aplicare (UE) nr. 447/2013 al Comisiei; - Regulamentul de punere în aplicare (UE) nr. 448/2013 al Comisiei; Anexa 6: Regulamentul (UE) nr. 236/2012 al Parlamentului European și al Consiliului din 14 martie 2012 privind vânzarea în lipsă și anumite aspecte ale swapurilor pe riscul de credit, precum și următoarele cinci acte legislative ale Comisiei: - Regulamentul delegat (UE) nr. 826/2012 al Comisiei; - Regulamentul de punere în aplicare (UE) nr. 827/2012 al Comisiei; - Regulamentul delegat (UE) nr. 918/2012 al Comisiei - Regulamentul delegat (UE) nr. 919/2012 al Comisiei - Regulamentul delegat (UE) nr. 2015/97 al Comisiei; Anexa 7: Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții; Anexa 8: Regulamentul (UE) nr. 513/2011 al Parlamentului European și al Consiliului din 11 mai 2011 de modificare a Regulamentului (CE) nr. 1060/2009 privind agențiile de rating de credit, precum și Regulamentul (UE) nr. 462/2013 al Parlamentului European și al Consiliului din 21 mai 2013 de modificare a Regulamentului (CE) nr. 1060/2009 privind agențiile de rating de credit; Anexa 9: Proiectul de decizie a Comitetului mixt din prezenta anexă acoperă următoarele acte legislative ale Comisiei referitoare la agențiile de rating de credit: - Regulamentul delegat (UE) nr. 272/2012 al Comisiei; - Regulamentul delegat (UE) nr. 446/2012 al Comisiei; - Regulamentul delegat (UE) nr. 447/2012 al Comisiei; - Regulamentul delegat (UE) nr. 448/2012 al Comisiei; - Regulamentul delegat (UE) nr. 449/2012 al Comisiei; - Regulamentul delegat (UE) nr. 946/2012 al Comisiei; - Decizia de punere în aplicare 2014/245/UE a Comisiei; - Decizia de punere în aplicare 2014/246/UE a Comisiei; - Decizia de punere în aplicare 2014/247/UE a Comisiei; - Decizia de punere în aplicare 2014/248/UE a Comisiei; - Decizia de punere în aplicare 2014/249/UE a Comisiei; Există încă aproximativ 150 de acte juridice ale UE care nu fac obiectul unor proiecte de decizii menționate anterior și care nu au fost încă încorporate în Acordul privind SEE. Această încorporare este însă esențială pentru a se asigura condiții echitabile de concurență și aplicarea efectivă și omogenă a normelor și a supravegherii comune în întregul SEE. Se preconizează că ajustările care urmează să fie efectuate la aceste acte legislative vor fi doar de ordin tehnic, fapt care, în conformitate cu Regulamentul (CE) nr. 2894/94 al Consiliului, i-ar permite Comisiei să stabilească poziția UE în cadrul Comitetului mixt al SEE. În cel mai scurt timp posibil va începe și activitatea de încorporare a acestor acte juridice ale UE în acord. 3. Principalele elemente ale proiectelor de decizii ale Comitetului mixt După cum s-a menționat anterior, elementul central al prezentei acțiuni îl constituie încorporarea regulamentelor privind ABE (Autoritatea Bancară Europeană), EIOPA (Autoritatea Europeană de Asigurări și Pensii Ocupaționale) și AEVMP (Autoritatea Europeană pentru Valori Mobiliare și Piețe) (Regulamentele nr. 1093/2010, 1094/2010, 1095/2010) în Acordul privind SEE. Principalele elemente ale proiectelor de decizii ale Comitetului mixt privind aceste acte legislative, dar și ale celor privind celelalte acte legislative care urmează a fi încorporate, vor fi expuse în cele ce urmează, în ordinea corespunzătoare prezentării anexelor. Regulamentul privind Comitetul european pentru risc sistemic (CERS) (nr. 1092/2010) Ca urmare a încorporării Regulamentului (UE) nr. 1092/2010 (Regulamentul privind CERS) în Acordul privind SEE, autoritățile competente din statele AELS care fac parte din SEE vor primi dreptul de a participa la lucrările CERS în vederea asigurării coordonării necesare supravegherii macroprudențiale a pieței interne pentru servicii financiare din SEE. Autoritatea AELS de Supraveghere poate participa la lucrările Consiliului general. În acest context, autoritățile competente din statele AELS care fac parte din SEE și Autoritatea AELS de Supraveghere nu vor avea totuși drept de vot. Autoritățile vor coopera îndeaproape cu CERS și îi vor furniza toate informațiile de care are nevoie pentru a-și îndeplini atribuțiile.

Regulamentele privind ABE, EIOPA și AEVMP (Regulamentele nr. 1093/2010, 1094/2010, 1095/2010, denumite împreună și regulamentele privind autoritățile europene de supraveghere) Cele trei regulamente privind autoritățile europene de supraveghere (ABE, EIOPA și AEVMP) le vor asigura acestora anumite competențe decizionale obligatorii pentru autoritățile competente ale UE și pentru participanții de pe piața UE. Având în vedere problemele de ordin constituțional cu care se confruntă o parte dintre statele AELS care fac parte din SEE cu privire la acceptarea faptului că autoritățile europene de supraveghere ale UE iau decizii care ar fi direct obligatorii pentru autoritățile lor competente și pentru participanții lor pe piață, a fost necesară găsirea unei soluții specifice pentru încorporarea regulamentelor privind autoritățile europene de supraveghere. Acordul politic din octombrie 2014 a stabilit principiile pentru încorporare, iar cele trei proiecte de decizii ale Comitetului mixt conțin ajustări corespunzătoare. În consecință, sistemul instituit de proiectele de decizii ale Comitetului mixt au la bază structura cu doi piloni care constituie fundamentul administrării Acordului privind SEE. Prin urmare, dacă deciziile din pilonul aferent UE rămân în competența autorităților europene de supraveghere, competența de a adopta decizii în cadrul pilonului aferent statelor AELS care fac parte din SEE va fi atribuită Autorității AELS de Supraveghere. Cu toate acestea, Autoritatea AELS de Supraveghere va adopta aceste decizii doar pe baza proiectelor elaborate de autoritățile europene de supraveghere ale UE. Pentru a promova coerența și omogenitatea în cadrul SEE, autoritățile competente ale statelor AELS care fac parte din SEE și Autoritatea AELS de Supraveghere participă la lucrările autorităților europene de supraveghere ale UE, dar nu au drept de vot. Aceasta include participarea la reuniunile organismelor tehnice și decizionale ale autorităților europene de supraveghere relevante ale UE, cum ar fi Consiliul supraveghetorilor, dar și la reuniunile comitetelor și grupurilor interne. La rândul lor, autoritățile europene de supraveghere ale UE au dreptul de a participa la procesul decizional al Autorității AELS de Supraveghere. Toate cele trei proiecte de decizii ale Comitetului mixt prevăd un mecanism de soluționare a dezacordurilor dintre autoritățile europene de supraveghere ale UE și Autoritatea AELS de Supraveghere. Diferitele modificări aduse cadrului regulamentelor privind autoritățile europene de supraveghere din proiectele de decizii ale Comitetului mixt al SEE se limitează la cele care sunt necesare pentru punerea în aplicare a acordului politic și pentru instituirea unor relații armonioase între pilonul aferent UE (în special regulamentele privind autoritățile europene de supraveghere ale UE) și pilonul aferent AELS (în special Autoritatea AELS de supraveghere). Autoritățile competente ale statelor AELS care fac parte din SEE contribuie la bugetul autorităților europene de supraveghere ale UE în același fel ca statele membre ale UE. Directiva 2011/61/UE privind administratorii fondurilor de investiții alternative și Regulamentul (UE) nr. 236/2012 privind vânzarea în lipsă Acest pachet se referă, de asemenea, la o serie de acte legislative ale Comisiei în domeniile în cauză (a se vedea mai jos). Directiva 2011/61 (Directiva AFIA) și Regulamentul (UE) nr. 236/2012 (Regulamentul privind vânzarea în lipsă) prevăd amândouă competențe de intervenție directă pentru AEVMP. Din acest motiv este necesar să se ajusteze cadrul aplicabil și, în conformitate cu acordul politic, să se confere aceste competențe decizionale Autorității AELS de Supraveghere. Cu toate acestea, la fel ca în cazul regulamentelor privind autoritățile europene de supraveghere (precum și al Regulamentului privind CRA și al EMIR, a se vedea secțiunea următoare), Autoritatea AELS de Supraveghere poate decide doar pe baza unui proiect elaborat de către autoritățile de supraveghere ale UE. Autoritățile competente din statele AELS care fac parte din SEE și persoanele fizice sau juridice din statele AELS care fac parte din SEE sunt incluse în domeniul de aplicare al directivei/regulamentului în aceiași termeni și în aceleași condiții ca și autoritățile competente ale UE și persoanele fizice sau juridice din UE. Pentru a asigura o supraveghere coerentă și o aplicare omogenă a normelor din domeniul serviciilor financiare în întregul SEE, AEVMP și Autoritatea AELS de Supraveghere vor coopera, vor face schimb de informații și se vor consulta reciproc înainte de a adopta măsuri relevante pentru funcțiile lor de supraveghere. În mai multe cazuri, Directiva AFIA prevede că AEVMP poate acționa în conformitate cu competențele de mediere care i-au fost conferite în temeiul articolului 19 din Regulamentul privind AEVMP [Regulamentul (UE) nr. 1095/2010] pentru a soluționa dezacordurile dintre autoritățile competente în context transfrontalier. Cu toate acestea, în proiectul de decizie a Comitetului mixt care încorporează Regulamentul privind AEVMP, competența de a adopta decizii cu caracter obligatoriu destinate autorităților competente sau participanților la piețele financiare din statele AELS care fac parte din SEE este conferită Autorității AELS de Supraveghere. Prin urmare, proiectul de decizie a Comitetului mixt privind Directiva AFIA precizează faptul că trimiterile la aceste competențe ale AEVMP ar trebui să fie înțelese ca trimiteri care se referă la competențele Autorității AELS de Supraveghere. Proiectul de decizie a Comitetului mixt al SEE privind Directiva AFIA încorporează, de asemenea, trei regulamente delegate și două regulamente de punere în aplicare bazate pe Directiva AFIA și prevede ajustările necesare. Articolul 28 din Regulamentul privind vânzarea în lipsă prevede că AEVMP poate acționa în conformitate cu competențele sale de intervenție, prevăzute la articolul 9 alineatul (5) din Regulamentul privind AEVMP, pentru a interzice temporar, pentru a restricționa vânzările în lipsă sau tranzacțiile similare sau pentru a solicita notificarea ori publicarea pozițiilor scurte nete de către persoane fizice sau juridice. Competența de a adopta decizii obligatorii destinate participanților pe piețele financiare din statele AELS care fac parte din SEE în temeiul articolului 9 alineatul (5) din Regulamentul privind AEVMP urmează a fi conferită Autorității AELS de Supraveghere în conformitate cu acordul politic (a se vedea proiectul de decizie a Comitetului mixt referitoare la Regulamentul privind AEVMP). La fel ca în cazul Regulamentului privind AEVMP, Autoritatea AELS de Supraveghere va putea adopta o decizie doar pe baza unui proiect elaborat de AEVMP. În vederea menținerii coerenței în SEE, funcțiile de coordonare ale AEVMP prevăzute la articolul 27 din Regulamentul privind vânzarea în lipsă vor fi extinse pentru a acoperi și autoritățile competente ale statelor AELS care fac parte din SEE. Printre acestea se numără posibilitatea ca AEVMP să emită un aviz cu privire la măsurile pe care autoritățile competente ale statelor AELS care fac parte din SEE intenționează să le impună sau să le reînnoiască. Acțiunile întreprinse de Autoritatea AELS de Supraveghere în temeiul articolului 28 vor fi în general precedate de astfel de eforturi de coordonare fără caracter obligatoriu conduse de AEVMP în temeiul articolului 27. Ca și în cazul Directivei AFIA, competențele de mediere cu caracter obligatoriu conferite AEVMP în temeiul articolului 23 alineatul (4) din Regulamentul privind vânzarea în lipsă sunt conferite Autorității AELS de Supraveghere pentru pilonul aferent AELS. În plus față de încorporarea Regulamentului privind vânzarea în lipsă, proiectul relevant de decizie a Comitetului mixt prevede, de asemenea, încorporarea a patru regulamente delegate și a unui regulament de punere în aplicare întemeiat pe Regulamentul privind vânzarea în lipsă. Regulamentul (UE) nr. 648/2012 privind instrumentele financiare derivate extrabursiere, contrapărțile centrale și registrele centrale de tranzacții (EMIR) și regulamentele de modificare a Regulamentului (UE) nr. 1060/2009 privind agențiile de rating de credit [Regulamentul (UE) nr. 513/2011 și Regulamentul (UE) nr. 462/2013] Acest pachet include și o serie de acte legislative ale Comisiei în domeniile în cauză (a se vedea mai jos).

AEVMP a primit, atât în temeiul EMIR, cât și al Regulamentului privind agențiile de rating de credit, competențe de supraveghere pentru registrele centrale de tranzacții și agențiile de rating de credit, inclusiv competența de a lua decizii care se aplică direct acestor entități. Pentru încorporarea acestor regulamente în Acordul privind SEE și în conformitate cu acordul politic menționat anterior, se propune ca principiile aplicabile încorporării regulamentelor privind autoritățile europene de supraveghere să se aplice și în cazul supravegherii directe de către AEVMP a agențiilor de rating de credit și a registrelor centrale de tranzacții. În ceea ce privește agențiile de rating de credit și registrele centrale de tranzacții din statele AELS care fac parte din SEE, Autoritatea AELS de Supraveghere va adopta decizii pe baza proiectelor elaborate de AEVMP. În conformitate cu acordul politic, ajustările din proiectele de decizie ale Comitetului mixt al SEE urmează structura generală propusă pentru regulamentele privind autoritățile europene de supraveghere. În ceea ce privește Regulamentul privind agențiile de rating de credit, sunt prevăzute două decizii ale Comitetului mixt al SEE: prima decizie pentru cele două texte legislative care trebuie încorporate [Regulamentul (UE) nr. 513/2011 și Regulamentul (UE) nr. 462/2013], iar a doua decizie pentru o serie de regulamente delegate și de punere în aplicare. Pentru EMIR, numai actul legislativ [Regulamentul (UE) nr. 648/2012] va fi încorporat în această etapă, actele legislative de nivel 2 urmând să fie încorporate într-o etapă ulterioară. Întrucât la acest moment nu s-au instituit registre centrale de tranzacții în statele AELS care fac parte din SEE, nu se creează niciun fel de problemă de ordin practic. Cadrul care urmează să fie creat prin deciziile Comitetului mixt impun o strânsă colaborare între AEVMP și Autoritatea AELS de Supraveghere, pentru a se asigura o supraveghere coerentă și o aplicare omogenă a normelor din domeniul serviciilor financiare în întregul SEE. Conform proiectelor de decizii ale Comitetului mixt, AEVMP și Autoritatea AELS de Supraveghere vor coopera, vor face schimb de informații și se vor consulta reciproc înainte de a adopta măsuri relevante pentru funcțiile lor de supraveghere. Acestea trebuie să asigure transmiterea reciprocă și în timp util a tuturor informațiilor necesare. Fiecare dintre cele două autorități este obligată să transmită orice solicitare, informație, plângere sau cerere care intră în domeniul de competență al celeilalte autorități. La fel ca în regulamentele privind autoritățile europene de supraveghere, este prevăzută o procedură pentru soluționarea dezacordurilor. Măsurile obligatorii care urmează a fi luate de AEVMP pentru agențiile de rating de credit și registrele centrale de tranzacții din UE vor fi luate, pentru agențiile de rating de credit și registrele centrale de tranzacții din statele AELS care fac parte din SEE, de Autoritatea AELS de Supraveghere. Aceste măsuri sunt, de exemplu, decizia de a înregistra sau de a refuza înregistrarea, decizia de a retrage înregistrarea, solicitările de informații, decizia de a efectua o investigație cu privire la o persoană, decizia de a lua o măsură de supraveghere, deciziile de a aplica o amendă sau penalități cu titlu cominatoriu și, pentru agențiile de rating de credit, decizia de a prelungi perioada în care ratingurile de credit pot fi utilizate în continuare în scopuri de reglementare. Deși, din punct de vedere juridic, Autoritatea AELS de Supraveghere este supraveghetorul și va lua măsurile cu caracter obligatoriu, toate activitățile practice privind înregistrarea și supravegherea de zi cu zi a agențiilor de rating de credit și a registrelor centrale de tranzacții cu sediul în statele AELS care fac parte din SEE vor fi efectuate de AEVMP. Măsurile pot fi adoptate de Autoritatea AELS de Supraveghere doar pe baza unui proiect elaborat de AEVMP. AEVMP poate pregăti un astfel de proiect din proprie inițiativă sau pe baza unei cereri din partea Autorității AELS de Supraveghere. Autoritatea AELS de Supraveghere adoptă, fără întârzieri nejustificate, o decizie pe baza proiectului respectiv. În ceea ce privește taxele care trebuie colectate, Autoritatea AELS de Supraveghere percepe, în calitate de organism de supraveghere a agențiilor de rating de credit și a registrelor centrale de tranzacții ale statelor AELS care fac parte din SEE, taxe de supraveghere și înregistrare de la aceste entități. Cu toate acestea, întrucât toate activitățile practice pentru procedura de înregistrare și supravegherea de zi cu zi a agențiilor de rating de credit se efectuează de către AEVMP, Autoritatea AELS de Supraveghere transferă către AEVMP, fără întârzieri nejustificate, sumele colectate. Valoarea taxelor se calculează pe aceeași bază ca cea corespunzătoare taxelor percepute agențiilor de rating de credit cu sediul în UE. Al doilea proiect de decizie a Comitetului mixt referitor la Regulamentul privind agențiile de rating de credit va include șase acte delegate și cinci acte de punere în aplicare ale Comisiei. 4.Procedura Întrucât proiectele de decizii ale Comitetului mixt din anexe conțin modificări aduse legislației care urmează să se aplice și statelor AELS care fac parte din SEE, iar aceste modificări reprezintă mai mult decât simple ajustări tehnice, acest caz intră sub incidența articolului 1 alineatul (3) litera (a) din Regulamentul (CE) nr. 2894/94 al Consiliului. În consecință, Consiliul stabilește poziția care urmează să fie adoptată în numele Uniunii în cadrul Comitetului mixt al SEE, la propunerea Comisiei. În acest scop, Comisia înaintează prezenta propunere. Comisia speră să poată prezenta Comitetului mixt al SEE poziția UE, cu cea mai apropiată ocazie. 5. Alte informații Întrucât, potrivit dreptului constituțional norvegian și islandez, acest prim pachet ar conduce la un transfer de suveranitate către Autoritatea AELS de Supraveghere, el va trebui aprobat de Parlamentul Norvegiei (cu o majoritate de ¾) și de Parlamentul Islandei. Liechtenstein a declarat că a transpus deja legislația UE relevantă în legislația sa națională și este pregătit să o aplice. 2016/0161 (NLE) Propunere de DECIZIE A CONSILIULUI privind poziția care urmează să fie adoptată, în numele Uniunii Europene,

în cadrul Comitetului mixt al SEE, cu privire la modificările aduse anexei IX

(Servicii financiare) la Acordul privind SEE CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 53 alineatul (1) și articolul 114, coroborate cu articolul 218 alineatul (9), având în vedere Regulamentul (CE) nr. 2894/94 al Consiliului din 28 noiembrie 1994 privind normele de punere în aplicare a Acordului privind Spațiul Economic European, în special articolul 1 alineatul (3) litera (a), având în vedere propunerea Comisiei Europene,

întrucât: (1)Acordul privind Spațiul Economic European („Acordul privind SEE”) a intrat în vigoare la 1 ianuarie 1994. (2)În temeiul articolului 98 și, în special, al articolului 102 din Acordul privind SEE, Comitetul mixt al SEE poate decide să modifice, printre altele, anexa IX la Acordul privind SEE, care conține dispoziții referitoare la serviciile financiare. (3)Următoarele acte legislative se referă la servicii financiare și trebuie încorporate în Acordul privind SEE: - Regulamentul (UE) nr. 1092/2010 al Parlamentului European și al Consiliului; - Regulamentul (UE) nr. 1093/2010 al Parlamentului European și al Consiliului; - Regulamentul (UE) nr. 1094/2010 al Parlamentului European și al Consiliului; - Regulamentul (UE) nr. 1095/2010 al Parlamentului European și al Consiliului; - Regulamentul (UE) nr. 1022/2013 al Parlamentului European și al Consiliului; - Directiva 2011/61/UE a Parlamentului European și a Consiliului; - Regulamentul delegat (UE) nr. 231/2013 al Comisiei; - Regulamentul de punere în aplicare (UE) nr. 447/2013 al Comisiei; - Regulamentul de punere în aplicare (UE) nr. 448/2013 al Comisiei; - Regulamentul delegat (UE) nr. 694/2014 al Comisiei; - Regulamentul delegat (UE) nr. 2015/514 al Comisiei; - Regulamentul (UE) nr. 236/2012 al Parlamentului European și al Consiliului; - Regulamentul delegat (UE) nr. 826/2012 al Comisiei; - Regulamentul de punere în aplicare (UE) nr. 827/2012 al Comisiei; - Regulamentul delegat (UE) nr. 918/2012 al Comisiei; - Regulamentul delegat (UE) nr. 919/2012 al Comisiei;

- Regulamentul delegat (UE) nr. 2015/97 al Comisiei; - Regulamentul (UE) nr. 648/2012 al Parlamentului European și al Consiliului; - Regulamentul (UE) nr. 513/2011 al Parlamentului European și al Consiliului; - Regulamentul (UE) nr. 462/2013 al Parlamentului European și al Consiliului; - Regulamentul delegat (UE) nr. 272/2012 al Comisiei; - Regulamentul delegat (UE) nr. 446/2012 al Comisiei; - Regulamentul delegat (UE) nr. 447/2012 al Comisiei; - Regulamentul delegat (UE) nr. 448/2012 al Comisiei; - Regulamentul delegat (UE) nr. 449/2012 al Comisiei; - Regulamentul delegat (UE) nr. 946/2012 al Comisiei; - Decizia de punere în aplicare 2014/245/UE a Comisiei; - Decizia de punere în aplicare 2014/246/UE a Comisiei; - Decizia de punere în aplicare 2014/247/UE a Comisiei; - Decizia de punere în aplicare 2014/248/UE a Comisiei; - și Decizia de punere în aplicare 2014/249/UE a Comisiei. (4)Prin urmare, anexa IX la Acordul privind SEE ar trebui modificată în mod corespunzător. (5)Prin urmare, poziția Uniunii în cadrul Comitetului mixt al SEE ar trebui să se bazeze pe proiectele de decizii atașate, ADOPTĂ PREZENTA DECIZIE: Articolul 1 Poziția care urmează să fie adoptată, în numele Uniunii, în cadrul Comitetului mixt al SEE cu privire la propunerile de modificare a anexei IX (Servicii financiare) la Acordul privind SEE se bazează pe proiectele de decizii ale Comitetului mixt al SEE atașate la prezenta decizie.